L'amour de loin
L'amour de loin er en opera i fem akter af Kaija Saariaho med tekst af den libanesisk-franske forfatter Amin Maalouf (f. 1949). Librettoen er baseret på den sydfranske trubadur og korsfarer Jaufré Rudels liv og legenden om hans kærlighed til den fjerne elskede, grevinden af Tripoli, i hvis arme han skulle være død.
Flere af Kaija Saariahos tidligere værker peger både musikalsk og tekstmæssigt frem mod denne første opera, som hun siden 1993 havde haft planer om at komponere.
Det gælder bl.a. værket Lonh (occitansk 'Langt væk', 1996) for sopran og elektroniske instrumenter, hvori indgår dele af Rudels berømte digt Lanquan li jorn son lonc en mai (occitansk 'Når dagene i maj bliver lange'), som genfindes i 2. og 3. akt af operaen, samt værket Oltra mar (occitansk 'Over havet', 1999) for blandet kor og orkester, som kan ses som forstudie til operaens 4. akt.
L'amour de loin blev uropført ved festspillene i Salzburg i 2000 og har siden været opført på operahuse i Europa og USA med stor succes. Handlingen udspiller sig i Aquitaine i Frankrig og i Tripoli i 1100-tallet.